बाद में सोचे गए तर्क दे रहे हैं चिदंबरम : सुषमा  
सुषमा स्वराज ने गृह मंत्री पी चिदंबरम पर आरोप लगाया कि पहले वह सीवीसी पीजे थामस के बारे में चयन समिति से सूचनाओं को छिपाते रहे।
विपक्ष की नेता सुषमा स्वराज ने गृह मंत्री पी चिदंबरम पर बुधवार को आरोप लगाया कि पहले वह सीवीसी पीजे थामस के बारे में चयन समिति से सूचनाओं को छिपाते रहे और अब बचाव में बाद में सोचे गए तर्क दे रहे हैं।  सुषमा ने कहा, चिदंबरम की यह दलील बाद में सोचा गया तर्क है कि उन्होंने सीवीसी चयन पैनल को गुमराह नहीं किया और यह भी कि विपक्ष की नेता बेबुनियाद आरोप लगा रही हैं।  उन्होंने कहा, मैंने उनका :चिदंबरम: बयान देखा है। मैं सिर्फ इतना ही कहूंगी कि अगर वह यह जानते थे कि थामस के खिलाफ मामला लंबित है तो सरकार का यह प्रथम कर्तव्य था कि वह चयन समिति को इस बारे में अवगत कराती। उन्होंने ऐसा नहीं किया। चिदंबरम पर प्रहार तेज़ करते हुए उन्होंने कहा, अब वह जो भी कह रहे हैं वह बाद में सोचे गए तर्क हैं, ये तथ्य पूर्णत: अप्रसांगिक है।